11. ฐานะการเงินและผลการดำเนินงาน

11.1 ข้อมูลทางการเงินโดยสรุป

บริษัท ฟินันซ่า จำกัด (มหาชน) และบริษัทย่อย

(หน่วย: พันบาท ยกเว้นกำไรต่อหุ้นแสดงเป็นบาท)

[]

[]

[]

  []

  อัตราส่วนทางการเงินที่สำคัญ

[]

11.2 คำอธิบายและการวิเคราะห์ของฝ่ายจัดการ 

ผลการดำเนินงาน

บริษัทและบริษัทย่อยมีผลการดำเนินงานขาดทุนสุทธิในปี 2552 จำนวน 452.9 ล้านบาท
หรือคิดเป็นขาดทุน 3.67 บาทต่อหุ้น เมื่อเทียบกับผลการดำเนินงานขาดทุนสุทธิ 615.0 ล้านบาท
หรือขาดทุน 4.98 บาทต่อหุ้นในปี 2551 คิดเป็นขาดทุนสุทธิลดลงจำนวน 162.1 ล้านบาท
หรือขาดทุนลดลงร้อยละ 26

ทั้งนี้ ปัจจัยหลักที่ทำให้เกิดผลขาดทุนจำนวน 452.9 ล้านบาทในปี 2552
มาจากการบันทึกค่าใช้จ่ายต่างๆ
ประกอบด้วยค่าใช้จ่ายที่มิใช่ตัวเงินคือสำรองค่าเผื่อหนี้สูญและหนี้สงสัยจะสูญของบริษัทย่อยที่เคยเป็นบริษัทเงินทุนและได้คืนใบอนุญาตประกอบธุรกิจเงินทุนไปแล้วในช่วงปลายปีจำนวน
194.4 ล้านบาท หรือร้อยละ 43 ของขาดทุนสุทธิดังกล่าว
การบันทึกขาดทุนจากการจำหน่ายลูกหนี้เงินให้กู้ยืมที่เป็นสินทรัพย์ด้อยคุณภาพและทรัพย์สินรอการขายให้แก่บริษัทบริหารสินทรัพย์แห่งหนึ่งจำนวน
104.8 ล้านบาท หรือร้อยละ 23 ของผลขาดทุนสุทธิ
และการบันทึกขาดทุนจากการด้อยค่าของสินทรัพย์และเงินลงทุนจำนวน 29.4 ล้านบาท หรือร้อยละ
7 ของผลขาดทุนสุทธิ

รายการต่างๆ ที่ทำให้บริษัทและบริษัทย่อยมีผลขาดทุนลดลงจากปีก่อน ได้แก่
การปรับโครงสร้างธุรกิจของกลุ่มบริษัททำให้รายได้รวมลดลง 60.2 ล้านบาท
แต่ค่าใช้จ่ายก็ได้ปรับตัวลดลงเช่นกัน โดยต้นทุนและค่าใช้จ่ายมีจำนวนลดลง 53.3 ล้านบาท
จากการปรับโครงสร้างธุรกิจของบริษัทย่อยในกลุ่มฟินันซ่า ต้นทุนทางการเงินลดลง 38.1 ล้านบาท
จากการลดลงของยอดคงเหลือเฉลี่ยของตั๋วแลกเงินและการชำระคืนเงินกู้ยืมในระหว่างปี 2551
ภาษีเงินได้ลดลง 77.3 ล้านบาท เนื่องจากในปี 2551
มีการตัดจำหน่ายสินทรัพย์ภาษีเงินได้รอตัดบัญชี นอกจากนี้
ยังมีการรับรู้ส่วนแบ่งกำไรจากเงินลงทุนในบริษัทร่วมจำนวน 15.2 ล้านบาท
ในขณะที่บันทึกผลขาดทุน 52.8 ล้านบาทในปีก่อน

การแสดงรายละเอียดในงบกำไรขาดทุนของปี 2552 และ 2551 ที่แสดงเปรียบเทียบกันนั้น
ได้แยกส่วนรายได้และค่าใช้จ่ายของการดำเนินงานที่ยกเลิกซึ่งได้แก่
ธุรกิจให้เช่าและเช่าซื้อและธุรกิจนายหน้าซื้อขายหลักทรัพย์ ออกจากรายได้รวมและค่าใช้จ่ายรวม
และแสดงเป็นรายการกำไร (ขาดทุน)
จากการดำเนินงานที่ยกเลิกก่อนแสดงยอดขาดทุนสุทธิทั้งสิ้นของบริษัทและบริษัทย่อย

ผลการดำเนินงานของบริษัทและบริษัทย่อยแยกตามประเภทธุรกิจ สามารถสรุปได้ดังนี้

1.  ธุรกิจที่ปรึกษาทางการเงินและการลงทุน ฟินันซ่ามีรายได้จากธุรกิจนี้ 171.9 ล้านบาท
    คิดเป็นร้อยละ 46 ของรายได้รวมของกลุ่ม มียอดเพิ่มขึ้น 133.3 ล้านบาท หรือเพิ่มขึ้นร้อยละ
    345 จากปี 2551
    จากการขยายตัวของกองทุนต่างประเทศที่ลงทุนในประเทศเวียดนามที่บริษัทย่อยบริหารอยู่
    โดยรายได้จากธุรกิจนี้ประกอบด้วยรายได้ค่าธรรมเนียมและบริการ 56.4 ล้านบาท (เพิ่มขึ้น
    40.8 ล้านบาท หรือร้อยละ 260) กำไรจากการซื้อขายหลักทรัพย์/เงินลงทุน 95.4 ล้านบาท
    (เพิ่มขึ้น 134.0 ล้านบาท หรือร้อยละ 347) และรายได้ดอกเบี้ยและเงินปันผลจำนวน 20.1
    ล้านบาท (ลดลง 41.5 ล้านบาทหรือร้อยละ 67) การเพิ่มขึ้นของรายได้ทั้ง 2
    ประเภทมาจากการเติบโตของกองทุนต่างประเทศ 2 กองทุน
    ส่วนรายได้ดอกเบี้ยที่ลดลงมาจากการจำหน่ายเงินลงทุนในตราสารหนี้ต่างประเทศในช่วงกลางปี
    2551

ต้นทุนและค่าใช้จ่ายของธุรกิจที่ปรึกษาทางการเงินและการลงทุนมีจำนวน 98.5 ล้านบาท
ลดลงจากปีก่อน 44.4 ล้านบาท หรือลดลงร้อยละ 31 แบ่งเป็นค่าใช้จ่ายเกี่ยวกับพนักงานจำนวน
50.8 ล้านบาท (ลดลง 40.2 ล้านบาท หรือร้อยละ 44) และค่าธรรมเนียมและบริการจ่ายจำนวน
47.7 ล้านบาท (ลดลง 4.2 ล้านบาท หรือร้อยละ 8) ดังนั้น
บริษัทและบริษัทย่อยมีกำไรขั้นต้นจากการดำเนินธุรกิจที่ปรึกษาทางการเงินและการลงทุนจำนวน
73.4 ล้านบาท

นอกจากนี้
บริษัทและบริษัทย่อยที่ดำเนินธุรกิจที่ปรึกษาทางการเงินและการลงทุนยังมีรายการผลขาดทุนจากการด้อยค่าเงินลงทุนของกองทุนต่างประเทศจำนวน
5.3 ล้านบาท และส่วนแบ่งกำไรจากบริษัทร่วม 15.2 ล้านบาท ทำให้มีกำไรจากธุรกิจนี้จำนวน
83.3 ล้านบาท

2.  ธุรกิจบริหารลูกหนี้ จากการที่บริษัทเงินทุน ฟินันซ่า จำกัด
    ซึ่งเป็นบริษัทย่อยได้คืนใบอนุญาตประกอบธุรกิจเงินทุนไปในช่วงปลายปี 2552
    จึงไม่มีสถานะเป็นบริษัทเงินทุนอีกต่อไป และได้จดทะเบียนเปลี่ยนชื่อเป็น บริษัท ฟินันซ่า
    แคปปิตอล จำกัด
    การดำเนินธุรกิจของบริษัทย่อยแห่งนี้จะอยู่ในรูปของการบริหารพอร์ตลูกหนี้ที่ยังคงเหลืออยู่ ในปี
    2552 รายได้ของธุรกิจนี้มีจำนวน 73.4 ล้านบาท คิดเป็นร้อยละ 20 ของรายได้รวมของกลุ่ม
    และเมื่อเทียบกับรายได้จากธุรกิจเงินทุนของบริษัทย่อยแห่งนี้ในปีก่อน
    (ที่ได้แยกรายได้จากลูกหนี้ให้เช่าและเช่าซื้อออกไปแล้ว) มีจำนวนลดลง 147.9 ล้านบาท
    หรือลดลงร้อยละ 67 เป็นผลมาจากการดำเนินการเพื่อการคืนใบอนุญาตประกอบธุรกิจเงินทุน
    โดยการไม่อนุมัติสินเชื่อรายใหม่ตั้งแต่ปลายปี 2551
    การช่วยดำเนินการให้ลูกค้าได้รับสินเชื่อจากสถาบันการเงินอื่นเพื่อมาปิดบัญชีกับบริษัทย่อยได้เร็วขึ้น
    และการจำหน่ายพอร์ตลูกหนี้สินเชื่อส่วนบุคคลในช่วงไตรมาสที่ 3
    โดยรายได้หลักของธุรกิจนี้คือรายได้ดอกเบี้ยและเงินปันผลมีจำนวน 69.0 ล้านบาท (ลดลง
    145.3 ล้านบาท หรือร้อยละ 68) และมีรายได้ค่าธรรมเนียมและบริการ 4.4 ล้านบาท
    (ลดลง 2.1 ล้านบาท หรือร้อยละ 32)

ต้นทุนและค่าใช้จ่ายของธุรกิจบริหารลูกหนี้มีจำนวน 81.6 ล้านบาท ลดลงจากปีก่อน 53.6 ล้านบาท
หรือลดลงร้อยละ 40
สาเหตุหลักมาจากการลดลงของค่าใช้จ่ายในการกู้ยืมเงินตามการลดลงของยอดคงค้างของเงินกู้ยืมและเงินรับฝากที่เป็นศูนย์
ณ สิ้นปี 2552 โดยค่าใช้จ่ายในการกู้ยืมเงินมีจำนวน 43.2 ล้านบาท (ลดลง 49.7 ล้านบาท
หรือร้อยละ 54) ค่าใช้จ่ายพนักงาน 23.4 ล้านบาท (ลดลง 2.2 ล้านบาท หรือร้อยละ 9)
เงินสมทบสถาบันคุ้มครองเงินฝากและค่าใช้จ่ายอื่นๆ รวม 15.0 ล้านบาท (ลดลง 1.7 ล้านบาท
หรือร้อยละ 10) ดังนั้น ฟินันซ่ามีผลขาดทุนขั้นต้นจากธุรกิจนี้จำนวน 8.2 ล้านบาท

นอกจากนี้ บริษัทย่อยที่ดำเนินธุรกิจนี้ยังมีการตั้งสำรองค่าเผื่อหนี้สงสัยจะสูญของลูกหนี้จำนวน 197.2
ล้านบาท
และขาดทุนจากการจำหน่ายลูกหนี้เงินให้กู้ยืมที่เป็นสินทรัพย์ด้อยคุณภาพและทรัพย์สินรอการขาย
104.8 ล้านบาท ทำให้ขาดทุนจากธุรกิจนี้เป็น 310.2 ล้านบาท

3.  ธุรกิจหลักทรัพย์ ในปี 2552 มีการเปลี่ยนแปลงในส่วนของธุรกิจหลักทรัพย์ 2 อย่าง คือ
    การจำหน่ายสินทรัพย์ในส่วนของธุรกิจนายหน้าซื้อขายหลักทรัพย์ออกไปตามการปรับโครงสร้างธุรกิจของกลุ่มฟินันซ่า
    และการเริ่มดำเนินธุรกิจหลักทรัพย์ของบริษัทย่อยอีกแห่งหนึ่งในประเทศฮ่องกง
    โดยรายได้จากธุรกิจหลักทรัพย์เฉพาะในส่วนของการดำเนินงานต่อเนื่องมีจำนวน 22.9
    ล้านบาท คิดเป็นร้อยละ 6 ของรายได้รวมของกลุ่ม และมีจำนวนเพิ่มขึ้น 7.7 ล้านบาท
    หรือเพิ่มขึ้นร้อยละ 51 จากปีก่อน แบ่งเป็นรายได้ค่าธรรมเนียมและบริการจำนวน 32.0
    ล้านบาท (ลดลง 46.4 ล้านบาท หรือร้อยละ 59)
    ผลขาดทุนจากการซื้อขายหลักทรัพย์/เงินลงทุน จำนวน 13.9 ล้านบาท (ขาดทุนลดลง 53.2
    ล้านบาท หรือร้อยละ 79)
    จากการที่บริษัทและบริษัทย่อยบันทึกผลขาดทุนที่ยังไม่เกิดขึ้นจริงจากการตีมูลค่าเงินลงทุนตามราคาตลาดจำนวนมากในปี
    2551 และรายได้ดอกเบี้ยและเงินปันผล 3.5 ล้านบาท (ลดลง 0.4 ล้านบาท)

ต้นทุนและค่าใช้จ่ายของธุรกิจหลักทรัพย์เฉพาะในส่วนของการดำเนินงานต่อเนื่องมีจำนวน 71.5
ล้านบาท เพิ่มขึ้นจากปีก่อน 9.7 ล้านบาท หรือเพิ่มขึ้นร้อยละ 16
ซึ่งส่วนใหญ่เพิ่มขึ้นจากค่าใช้จ่ายของบริษัทย่อยที่ประกอบธุรกิจหลักทรัพย์ในประเทศฮ่องกง
องค์ประกอบหลักของค่าใช้จ่ายมีดังนี้ ค่าใช้จ่ายเกี่ยวกับพนักงาน 48.4 ล้านบาท (ลดลง 7.9
ล้านบาท หรือร้อยละ 14) ค่าธรรมเนียมและบริการจ่าย 15.4 ล้านบาท (เพิ่มขึ้น 15.2
ล้านบาท) และค่าใช้จ่ายเกี่ยวกับอาคาร สถานที่ และอุปกรณ์ 7.6 ล้านบาท (เพิ่มขึ้น 2.4
ล้านบาท หรือร้อยละ 45)
บริษัทและบริษัทย่อยมียอดขาดทุนขั้นต้นจากการดำเนินธุรกิจหลักทรัพย์จำนวน 45.8 ล้านบาท

4.  ธุรกิจหลักทรัพย์จัดการกองทุน ก่อให้เกิดรายได้จำนวน 79.2 ล้านบาท คิดเป็นร้อยละ 21
    ของรายได้รวมของกลุ่ม เพิ่มขึ้น 5.7 ล้านบาทจากปีก่อน หรือร้อยละ 8
    โดยรายได้เกือบทั้งหมดมาจากรายได้ค่าธรรมเนียมและบริการ

ในส่วนของต้นทุนและค่าใช้จ่ายของธุรกิจหลักทรัพย์จัดการกองทุนมีจำนวน 54.8 ล้านบาท
เพิ่มขึ้นจากปีก่อน 6.3 ล้านบาท หรือเพิ่มขึ้นร้อยละ 13 ประกอบด้วยค่าใช้จ่ายเกี่ยวกับพนักงาน
45.3 ล้านบาท (เพิ่มขึ้น 6.7 ล้านบาท หรือร้อยละ 17) ค่าใช้จ่ายเกี่ยวกับอาคาร สถานที่
และอุปกรณ์ 7.8 ล้านบาท (เพิ่มขึ้น 1.1 ล้านบาท หรือร้อยละ 17)
และค่าธรรมเนียมและบริการจ่าย 1.6 ล้านบาท (ลดลง 1.6 ล้านบาท หรือร้อยละ 49) ดังนั้น
บริษัทและบริษัทย่อยมีกำไรขั้นต้นจากธุรกิจหลักทรัพย์จัดการกองทุนเป็นจำนวน 24.4 ล้านบาท

ความสามารถในการทำกำไร

ในปี 2552 กลุ่มฟินันซ่ามียอดขาดทุนสุทธิ 452.9 ล้านบาท
คำนวณเป็นผลขาดทุนต่อหุ้นขั้นพื้นฐานจำนวน 3.67 บาท เทียบกับขาดทุนสุทธิ 615.0 ล้านบาท
คิดเป็นขาดทุนต่อหุ้นขั้นพื้นฐาน 4.98 บาท ในปี 2551 อัตราส่วนในการทำกำไร (ขาดทุน)
สุทธิต่อรายได้รวมเท่ากับร้อยละ (120.7) เทียบกับปี 2551 ซึ่งเท่ากับร้อยละ (141.3)
ยอดขาดทุนส่วนใหญ่มาจากค่าใช้จ่ายที่เกิดจากการเลิกประกอบกิจการเงินทุน คือ
สำรองหนี้สูญและหนี้สงสัยจะสูญ 194.4 ล้านบาท
ขาดทุนจากการจำหน่ายลูกหนี้เงินให้กู้ยืมที่เป็นสินทรัพย์ด้อยคุณภาพและทรัพย์สินรอการขาย 104.8
ล้านบาท
และขาดทุนจากการด้อยค่าของสินทรัพย์ไม่มีตัวตนในส่วนที่เป็นคอมพิวเตอร์ซอฟท์แวร์ที่ใช้กับธุรกิจเงินทุน
24.1 ล้านบาทอัตราผลตอบแทนต่อสินทรัพย์เฉลี่ยเท่ากับร้อยละ (12.0)
และอัตราผลตอบแทนต่อส่วนของผู้ถือหุ้นเฉลี่ยเท่ากับร้อยละ (28.1)

ฐานะการเงิน

  --------------------------- ------------ ------------ -------------- -------
  (ล้านบาท)                    31 ธ.ค. 2551 31 ธ.ค. 2552 การเปลี่ยนแปลง   

                                                        จำนวน          ร้อยละ

  สินทรัพย์รวม                   5,454.2      2,090.8      (3,363.4)      (62)

  หนี้สินและส่วนของผู้ถือหุ้น                                                   

  - หนี้สินรวม                   3,581.7      734.6        (2,847.1)      (79)

  - ส่วนของผู้ถือหุ้น               1,872.5      1,356.2      (516.3)        (28)

  รวมหนี้สินและส่วนของผู้ถือหุ้น       5,454.2      2,090.8      (3,363.4)      (62)
  --------------------------- ------------ ------------ -------------- -------

ณ 31 ธันวาคม 2552 บริษัทและบริษัทย่อยมีสินทรัพย์รวมทั้งสิ้น 2,090.8 ล้านบาท ลดลงจากสิ้นปี
2551 จำนวน 3,363.4 ล้านบาท หรือลดลงร้อยละ 62
องค์ประกอบของสินทรัพย์แบ่งเป็นสินทรัพย์หมุนเวียนจำนวน 949.0 ล้านบาท
และสินทรัพย์ไม่หมุนเวียนจำนวน 1,141.8 ล้านบาท หรือคิดเป็นร้อยละ 45 และร้อยละ 55
ของสินทรัพย์รวมตามลำดับ รายการสินทรัพย์ที่สำคัญและมีการเปลี่ยนแปลงอย่างมีนัยสำคัญมีดังนี้

-   เงินสดและรายการเทียบเท่าเงินสด จำนวน 553.8 ล้านบาท คิดเป็นร้อยละ 26
    ของสินทรัพย์รวมของกลุ่ม เพิ่มขึ้นร้อยละ 15 จากสิ้นปี 2551

-   เงินให้สินเชื่อแก่สถาบันการเงินสุทธิลดลงทั้งจำนวน 1,560.9 ล้านบาท จากสิ้นปี 2551
    เนื่องจากการเลิกประกอบกิจการเงินทุน

-   ลูกหนี้และเงินให้กู้ยืมแก่บุคคลหรือกิจการอื่น จำนวน 239.1 ล้านบาท ลดลง 1,425.5
    ล้านบาทจากปี 2551 โดยเป็นการลดลงของบัญชีเงินให้กู้ยืม ลูกหนี้ และดอกเบี้ยค้างรับ -
    ธุรกิจเงินทุนและธุรกิจหลักทรัพย์
    จากการเปลี่ยนแปลงโครงสร้างธุรกิจของกลุ่มทั้งในส่วนของธุรกิจเงินทุนและธุรกิจนายหน้าซื้อขายหลักทรัพย์
    ลูกหนี้และเงินให้กู้ยืมแก่บุคคลหรือกิจการอื่นจำแนกตามประเภทสัญญาได้ดังนี้

  ------------------------------------ ---------------- -----------------
  (ล้านบาท)                             31 ธ.ค. 2551     31 ธ.ค. 2552

  เงินให้กู้ยืม                             1,750.3          398.8

  ตั๋วเงินรับ                              8.8              -

  ลูกหนี้ตามสัญญาเช่าซื้อ                     86.9             56.5

  ลูกหนี้ซื้อหลักทรัพย์และสัญญาซื้อขายล่วงหน้า      236.7            -

  ลูกหนี้อื่น                               34.0             25.2

  ตั๋วแลกเงิน                             87.5             93.4

  รวม                                  2,204.2          573.9

  หัก ค่าเผื่อหนี้สงสัยจะสูญ                   (539.6)          (334.8)

  ลูกหนี้และเงินให้กู้ยืมแก่บุคคลหรือกิจการอื่น      1,664.6          239.1
  ------------------------------------ ---------------- -----------------

-   เงินลงทุนในหลักทรัพย์สุทธิรวมทั้งสิ้น 567.1 ล้านบาท คิดเป็นร้อยละ 27
    ของสินทรัพย์รวมของกลุ่ม ลดลงจากสิ้นปี 2551 จำนวน 321.0 ล้านบาท หรือร้อยละ 36
    ประกอบด้วยเงินลงทุนชั่วคราวสุทธิ 142.9 ล้านบาท (ลดลง 465.9 ล้านบาท
    หรือลดลงร้อยละ 77
    จากหลักทรัพย์ถึงวันครบกำหนดและการจำหน่ายหลักทรัพย์ออกไปตามนโยบายของฟินันซ่าที่จะมุ่งเน้นเฉพาะธุรกิจหลักมากขึ้น)
    เงินลงทุนในบริษัทย่อย บริษัทร่วมและกองทุนต่างๆ 229.2 ล้านบาท (เพิ่มขึ้น 195.0
    ล้านบาท หรือร้อยละ 570 จากการลงทุนในบล.ฟินันเซีย ไซรัส
    ตามการปรับโครงสร้างธุรกิจ) และเงินลงทุนระยะยาวอื่นสุทธิ 195.0 ล้านบาท (ลดลง
    50.0 ล้านบาท หรือร้อยละ 20 จากการจำหน่ายเงินลงทุนในบริษัท ฟินันซ่าประกันชีวิต จำกัด
    และการลดลงของมูลค่าตามราคาตลาดของเงินลงทุนในตราสารทุนต่างประเทศ)

สภาพคล่อง

เงินสดและรายการเทียบเท่าเงินสดของบริษัทและบริษัทย่อยสำหรับปี 2552 มีจำนวน 553.8
ล้านบาท เพิ่มขึ้น 70.9 ล้านบาท หรือเพิ่มขึ้นร้อยละ 15 เมื่อเทียบกับสิ้นปี 2551
โดยมีเงินสดสุทธิได้มาหรือใช้ไปในกิจกรรมต่างๆ ดังนี้

-   เงินสดสุทธิได้มาจากกิจกรรมดำเนินงาน 2,784.2 ล้านบาท
    ซึ่งเกิดจากการเปลี่ยนแปลงในสินทรัพย์และหนี้สินดำเนินงานที่สำคัญ อาทิ
    เงินให้สินเชื่อแก่สถาบันการเงินลดลง 1,560.0 ล้านบาท
    ลูกหนี้และเงินให้กู้ยืมแก่บุคคลหรือกิจการอื่นลดลง 1,010.7 ล้านบาท
    และเงินลงทุนชั่วคราวลดลง 612.1 ล้านบาท
    ส่วนหนี้สินดำเนินงานที่ลดลงประกอบด้วยเจ้าหนี้ธุรกิจหลักทรัพย์ เจ้าหนี้สำนักหักบัญชี
    และหนี้สินอื่นรวม 215.8 ล้านบาท นอกจากนี้ ยังมีการจ่ายดอกเบี้ยอีก 86.6 ล้านบาท

-   เงินสดสุทธิใช้ไปในกิจกรรมลงทุน 47.9 ล้านบาท เกิดจากการลงทุนในบริษัทร่วมเพิ่มขึ้น
    189.2 ล้านบาท ใช้เงินสดจ่ายเพื่อซื้อสินทรัพย์ถาวร สินทรัพย์ไม่มีตัวตน และสิทธิการเช่า
    86.2 ล้านบาท
    ในขณะที่มีเงินสดรับจากการจำหน่ายสินทรัพย์ที่เกี่ยวข้องกับการดำเนินงานที่ยกเลิก 174.5
    ล้านบาท และจากการที่ยอดลูกหนี้และเงินให้กู้ยืมแก่บุคคลหรือกิจการอื่นลดลง 52.7 ล้านบาท

-   เงินสดสุทธิใช้ไปในกิจกรรมจัดหาเงิน 2,627.3 ล้านบาท
    เกือบทั้งหมดเกิดจากการคืนเงินกู้ยืมและเงินรับฝากหมดทั้งจำนวน 2,617.1 ล้านบาท
    ก่อนการคืนใบอนุญาตประกอบธุรกิจเงินทุน

อัตราส่วนสภาพคล่องของกลุ่มฟินันซ่า ณ 31 ธันวาคม 2552 เท่ากับ 1.35 เท่า เพิ่มขึ้นจากสิ้นปี
2551 ซึ่งเท่ากับ 1.15 เท่า
ถึงแม้ว่าทั้งสินทรัพย์และหนี้สินที่มีสภาพคล่องของบริษัทและบริษัทย่อยจะมีจำนวนลดลง
แต่การลดลงของหนี้สินสภาพคล่องมีมากกว่า ทั้งในส่วนของเงินกู้ยืมและเงินรับฝาก ตั๋วแลกเงิน
เจ้าหนี้ธุรกิจหลักทรัพย์ และเจ้าหนี้สำนักหักบัญชี
ซึ่งเป็นไปตามการดำเนินการปรับปรุงโครงสร้างของกลุ่มฟินันซ่า ทั้งนี้
ผู้บริหารของบริษัทมีนโยบายในบริหารสภาพคล่องให้อยู่ในระดับที่เหมาะสมโดยคำนึงถึงความเสี่ยงเป็นสำคัญ

บริษัทหลักทรัพย์ ฟินันซ่าซึ่งเป็นบริษัทย่อยของบริษัท ต้องดำรงสภาพคล่องสุทธิตามเกณฑ์ของ ก.ล.ต.
ณ 31 ธันวาคม 2552 FSL มีสภาพคล่องอยู่ในเกณฑ์ดีมาก
โดยมีอัตราส่วนเงินกองทุนสภาพคล่องสุทธิต่อหนี้สินทั่วไปเท่ากับร้อยละ 2141.5
สูงกว่าเกณฑ์ที่กำหนดโดย ก.ล.ต. (ไม่ต่ำกว่าร้อยละ 7 ของหนี้สินทั่วไป)

แหล่งที่มาของเงินทุน

หนี้สิน

ณ 31 ธันวาคม 2552 บริษัท และบริษัทย่อยมีหนี้สินทั้งสิ้น 734.6 ล้านบาท ลดลงจากสิ้นปี 2551
จำนวน 2,847.1 ล้านบาท หรือร้อยละ 79 โดยเป็นหนี้สินหมุนเวียน 702.1 ล้านบาท หรือร้อยละ
96 และหนี้สินไม่หมุนเวียน 32.4 ล้านบาท หรือร้อยละ 4
รายการหนี้สินที่สำคัญและมีการเปลี่ยนแปลงอย่างมีนัยสำคัญมีดังนี้

-   เงินกู้ยืมและเงินรับฝากลดลง 2,617.1 ล้านบาท
    หรือลดลงทั้งจำนวนจากปีก่อนจากการดำเนินการเพื่อการคืนใบอนุญาตประกอบธุรกิจเงินทุนของบริษัทย่อย

-   เจ้าหนี้ธุรกิจหลักทรัพย์และเจ้าหนี้สำนักหักบัญชีลดลงจำนวน 146.7 ล้านบาท
    หรือลดลงทั้งจำนวนจากการปรับโครงสร้างธุรกิจหลักทรัพย์

ส่วนของผู้ถือหุ้น

ณ 31 ธันวาคม 2552 ส่วนของผู้ถือหุ้นของบริษัทและบริษัทย่อยเท่ากับ 1,356.2 ล้านบาท
ลดลงจากสิ้นปี 2551 จำนวน 516.3 ล้านบาท หรือร้อยละ 28 เนื่องจากมีกำไรสะสมลดลง
445.5 ล้านบาท จากขาดทุนที่เกิดขึ้นในระหว่างปี
ในขณะที่ผลขาดทุนที่ยังไม่เกิดขึ้นจริงจากการเปลี่ยนแปลงมูลค่าเงินลงทุนมีจำนวนเพิ่มขึ้น 46.9
ล้านบาท มีผลต่างจากการแปลงค่างบการเงินลดลง 38.2 ล้านบาท
และมีส่วนของผู้ถือหุ้นส่วนน้อยเพิ่มขึ้น 24.5 ล้านบาท มูลค่าหุ้นตามบัญชีเท่ากับ 10.4 บาทต่อหุ้น ณ
สิ้นปี 2552 ลดลง 4.4 บาทจากสิ้นปี 2551

ทุนจดทะเบียนและทุนชำระแล้วของบริษัท ณ สิ้นปี 2552 มีจำนวน 1,492.6 ล้านบาท และ 617.6
ล้านบาท ลดลงจาก 1,500.0 ล้านบาท และ 625.0 ล้านบาท ณ สิ้นปี 2551 ตามลำดับ
จากการที่คณะกรรมการบริษัทในการประชุมเมื่อวันที่ 8 มกราคม 2552
มีมติอนุมัติให้บริษัทลดทุนจดทะเบียนและทุนชำระแล้วของบริษัทสำหรับหุ้นทุนซื้อคืนและยังไม่ได้จำหน่ายเป็นจำนวนทั้งสิ้น
1.49 ล้านหุ้น มูลค่าหุ้นละ 5 บาท คิดเป็นจำนวนเงินทั้งสิ้น 7.5 ล้านบาท
ซึ่งบริษัทได้ดำเนินการจดทะเบียนกับกระทรวงพาณิชย์แล้วเมื่อวันที่ 21 มกราคม 2552

ความเหมาะสมของโครงสร้างเงินทุน

ณ 31 ธันวาคม 2552 โครงสร้างเงินทุนของกลุ่มฟินันซ่าประกอบด้วยหนี้สินจำนวน 734.6 ล้านบาท
และส่วนของผู้ถือหุ้นจำนวน 1,356.2 ล้านบาท คิดเป็นอัตราส่วนหนี้สินต่อทุนเท่ากับ 0.5 เท่า
ลดลงจาก ณ สิ้นปี 2551 ที่เท่ากับ 1.9 เท่า โดยแหล่งเงินทุนด้านหนี้สินที่สำคัญได้แก่
ตั๋วแลกเงินที่ออกโดยบริษัท สำหรับแหล่งใช้ไปของเงินทุนที่สำคัญ ได้แก่
เงินลงทุนในบริษัทย่อยและบริษัทร่วม

อันดับความน่าเชื่อถือ

ในเดือนมิถุนายน 2552 สถาบันจัดอันดับความน่าเชื่อถือฟิทช์ เรทติ้งส์ (ประเทศไทย) (Fitch
Ratings (Thailand) Limited) ประกาศคงอันดับเครดิตภายในประเทศ (National
rating) ระยะยาวของบริษัทที่ระดับ ‘BBB(tha)’ แนวโน้มเครดิตมีเสถียรภาพ
และอันดับเครดิตภายในประเทศระยะสั้นที่ระดับ ‘F3(tha)’

11.3 ปัจจัยและอิทธิพลหลักที่อาจมีผลต่อผลการดำเนินงานหรือฐานะการเงินในอนาคต

ปัจจัยและอิทธิพลหลักที่อาจมีผลต่อการดำเนินงานหรือฐานะทางการเงินในอนาคตได้กล่าวไว้แล้วในหัวข้อปัจจัยความเสี่ยง

11.4 ค่าตอบแทนของผู้สอบบัญชี

ในรอบปี 2552 ค่าตอบแทนของผู้สอบบัญชี ประกอบด้วย

1.  ค่าตอบแทนจากการสอบบัญชี (audit fee)

  บริษัทและบริษัทย่อยจ่ายค่าตอบแทนการสอบบัญชีให้แก่

-   ผู้สอบบัญชีของบริษัทและบริษัทย่อยในรอบปีที่ผ่านมา เป็นจำนวนเงินรวม 7,050,000 บาท

-   สำนักงานสอบบัญชีที่ผู้สอบบัญชีสังกัด
    บุคคลหรือกิจการที่เกี่ยวข้องกับผู้สอบบัญชีและสำนักงานสอบบัญชีดังกล่าวในรอบปีบัญชีที่ผ่านมามีจำนวนเงินรวม
    -0- บาท
    และจะต้องจ่ายในอนาคตอันเกิดจากการตกลงที่ยังให้บริการไม่แล้วเสร็จในรอบปีบัญชีที่ผ่านมา
    มีจำนวนเงินรวม -0- บาท

2.  ค่าบริการอื่น (non-audit fee)

  บริษัทและบริษัทย่อยจ่ายค่าตอบแทนของงานบริการอื่น ให้แก่

-   ผู้สอบบัญชีของบริษัทและบริษัทย่อยในรอบปีบัญชีที่ผ่านมามีจำนวนเงินรวม -0- บาท
    และจะต้องจ่ายในอนาคตอันเกิดจากการตกลงที่ยังให้บริการไม่แล้วเสร็จในรอบปีบัญชีที่ผ่านมาเป็นจำนวนเงินรวม
    -0- บาท

-   สำนักงานสอบบัญชีที่ผู้สอบบัญชีสังกัด
    บุคคลหรือกิจการที่เกี่ยวข้องกับผู้สอบบัญชีและสำนักงานสอบบัญชีดังกล่าวในรอบปีบัญชีที่ผ่านมาเป็นจำนวนเงินรวม
    -0- บาท
    และจะต้องจ่ายในอนาคตอันเกิดจากการตกลงที่ยังให้บริการไม่แล้วเสร็จในรอบปีบัญชีที่ผ่านมา
    มีจำนวนเงินรวม -0- บาท